岳珂
戊戌二月十日京湖袁总郎以堂帖至有诏复除户
昼长欹枕酣春卧，剥啄敲门惊梦破。
双旗健步衣正黄，爵罗骇见久未尝。
泥紫一封芹诏香，王人繭牌亲遣将。
老夫五年坐奇谤，身则渔樵志犹壮。
岂无恋阙如子牟，强拟随装学张敞。
浮云满空能蔽日，云散天空日华出。
千三百载春又春，杜陵久矣无斯人。
黄衣走尘漫踆踆，纵了桴鼓何足云。
姑言絮舜工负恩，尧天舜日定不尔。
皎皎太空无点滓，当时下书便疑似。
聊坐和歌焉热耳，宁比三光覆盆底。
金羁欲脱还从头，络头齕草均一牛。
吾身本是报恩具，千年万年属明主。
感恩欲愬泪如雨，且原投谗畀豺虎。